राष्ट्रीय पेंशन योजना में 66 हजार कर्मचारी
हिमाचलप्रदेश कोष विभाग की ओर से प्रदेश के विभिन्न स्थानों पर राष्ट्रीय पेंशन योजना (एनपीएस) पखवाड़े का आयोजन गत माह किया गया। इन कार्यशालाओं के दौरान जिला कोषाधिकारी की ओर से समस्त जिलों उपकोष स्तर पर आहरण एवं संवितरण अधिकारी एवं उपभोक्ताओं को राष्ट्रीय पेंशन योजना से संबंधित विभिन्न विषयों पर जागरूक किया गया।कोष विभाग के प्रवक्ता ने बताया कि राष्ट्रीय पैंशन योजना 15 मई 2003 या इसके बाद नियुक्त हिमाचल प्रदेश सरकार के कर्मचारियों पर लागू है। वर्तमान में हिमाचल प्रदेश सरकार के 66 हजार कर्मचारी इस योजना के तहत पंजीकृत हैं।
उन्होंने कहा कि इन पखवाड़े के आयोजन का उद्देश्य संरचनात्मक जागरूकता, प्रदान की जा रही सेवाओं और एनपीएस से संबंधित सूचनाओं का प्रसार करना था। उन्होंने कहा कि जिला कोषाधिकारियों ने एनपीएस योजना की मुख्य विशेषताओं जैसे कि एनपीएस में शामिल होने की विस्तृत प्रक्रिया, शैली, निवेश एवं निकासी से संबंधित दिशा निर्देशों पर प्रस्तुतीकरण दिया। उन्होंने कहा कि आहरण एवं संवितरण अधिकारियों एवं सदस्यों को एनपीएस योजना से आहरण के लिए आवेदन से संबंधित परिवर्तन/विशेषताओं/शिकायत निवारण, पीआरएएन सूची, पीआरएएन छाया प्रति इत्यादि प्राप्त करने के लिए आहरण एवं संवितरण अधिकारी लॉग-इन सुविधा के बारे में शिक्षित किया गया।
प्रवक्ता ने कहा कि इस तरह की कार्यशालाओं का आयोजन लाभार्थियों की समस्याओं/एनपीएस की नवीन कार्य प्रणाली के प्रति जागरुकता प्रसार के लिए आवश्यक है। इसके साथ ही एनपीएस उपभोक्ताओं के लिए मोबाइल एप्लीकेशन भी उपलब्ध है। उन्होंने कहा कि यह मोबाइल एप्लीकेशन गूगल प्ले स्टोर, एप्पल आई ट्यून एवं विंडोज फोन पर भी उपलब्ध है। इस मोबाइल एप्लीकेशन के माध्यम से उपभोक्ता एनपीएस खाता वितरण, वर्तमान जमा राशि एवं नेट एडिड वैल्यू को देख सकता है। उन्होंने कहा कि एनपीएस उपभोक्ता इस एप्लीकेशन का प्रयोग कर अपने लेन-देन विवरणिका को देख सकता है। यह विवरणिका सदस्य के एप्लीकेशन के पंजीकृत ई-मेल आईडी पर प्राप्त की जा सकती है। सदस्य केवल संपर्क सूचनाएं जैसे अपना पता, दूरभाष संख्या, मोबाइल संख्या बदल सकता है, बल्कि ई-मेल आईडी एवं पासवर्ड भी बदल सकता है। उन्होंने कहा कि इस विभाग की ओर से भविष्य में भी इस प्रकार की कार्यशालाओं का आयोजन किया जाता रहेगा।
hin_Deva hin_Deva hin_Deva hin_Deva